REGULAMENTUL (CE) NR. 1175/2008 AL COMISIEI
din 27 noiembrie 2008
de modificare și corectare a Regulamentului (CE) nr. 1974/2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul European Agricol pentru Dezvoltare Rurală (FEADR)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (1), în special articolul 91,
întrucât:
(1)
Regulamentul (CE) nr. 1698/2005 a instituit un cadru juridic unic pentru sprijinul în favoarea dezvoltării rurale acordat în întreaga Comunitate de către FEADR. Regulamentul (CE) nr. 1974/2006 al Comisiei (2) a completat acest cadru prin introducerea normelor de aplicare.
(2)
Articolul 57 alineatul (2) din Regulamentul (CE) nr. 1974/2006 oferă informații detaliate cu privire la implementarea articolului 88 din Regulamentul (CE) nr. 1698/2005 în ceea ce privește normele de aplicare privind ajutoarele de stat în cazul contribuțiilor financiare aduse de statele membre în completarea sprijinului comunitar și cu privire la implementarea articolului 89 din Regulamentul (CE) nr. 1698/2005 în ceea ce privește finanțarea națională suplimentară care nu intră în sfera de aplicare a articolului 36 din tratat. Este oportun să se includă în acest articol anumite măsuri privind silvicultura. În plus, punctul 9.B al anexei II la Regulamentul (CE) nr. 1974/2006 trebuie modificat în consecință.
(3)
Articolul 63 alineatul (8) din Regulamentul (CE) nr. 1974/2006 oferă informații detaliate cu privire la schimbul de date dintre Comisie și statele membre în cazuri de forță majoră sau de împrejurări excepționale și, în special, de funcționare defectuoasă a sistemului sau de probleme care afectează continuitatea conexiunii. Pentru a valorifica la maximum instrumentele tehnice disponibile, este util să se permită transmiterea documentelor și prin alte mijloace electronice adecvate, pe lângă transmiterea acestora în formă imprimată.
(4)
Anexa V la Regulamentul (CE) nr. 1974/2006 fixează ratele de conversie a animalelor în unități vite mari, în conformitate cu articolul 27 alineatul (13) din Regulamentul (CE) nr. 1974/2006. În ceea ce privește rata de conversie pentru „alte păsări de curte” s-a strecurat o greșeală de tipar. Pentru a se putea lua în considerare particularitățile anumitor păsări de curte, trebuie să se prevadă posibilitatea creșterii respectivei rate de conversie. Prin urmare, trebuie modificată anexa V.
(5)
În conformitate cu articolul 44a din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (3), statele membre trebuie să asigure publicarea anuală ex post a beneficiarilor Fondului European de Garantare Agricolă (FEGA) și ai Fondului European Agricol pentru Dezvoltare Rurală (FEADR), precum și a sumelor primite de fiecare beneficiar din fiecare dintre aceste fonduri. Regulamentul (CE) nr. 259/2008 al Comisiei din 18 martie 2008 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește publicarea informațiilor referitoare la beneficiarii fondurilor provenite din Fondul European de Garantare Agricolă (FEGA) și din Fondul European Agricol pentru Dezvoltare Rurală (FEADR) (4) stabilește norme în ceea ce privește conținutul, forma și data publicării informațiilor despre beneficiari. La punctul 2.1 al doilea paragraf din anexa VI la Regulamentul (CE) nr. 1974/2006 se stabilesc anumite responsabilități ale autorității de gestionare în ceea ce privește publicarea informațiilor despre beneficiarii care primesc un ajutor în cadrul programelor de dezvoltare rurală. Pentru a se evita suprapunerea dispozițiilor pe aceeași temă, este oportun să se elimine al doilea paragraf al punctului 2.1 din anexa VI la Regulamentul (CE) nr. 1974/2006.
(6)
Regulamentul (CE) nr. 1974/2006 trebuie modificat în consecință.
(7)
Măsurile prevăzute de prezentul regulament sunt conforme cu avizul Comitetului pentru dezvoltare rurală,
ADOPTĂ PREZENTUL REGULAMENT:
Articolul 1
Regulamentul (CE) nr. 1974/2006 se modifică după cum urmează:
1.
Articolul 57 alineatul (2) se înlocuiește cu următorul text:
„(2) Programele de dezvoltare rurală nu pot integra ajutoare de stat al căror scop este de a furniza contribuții financiare aduse de statele membre în completarea sprijinului comunitar, în conformitate cu articolul 88 din Regulamentul (CE) nr. 1698/2005, în favoarea măsurilor prevăzute la articolele 25, 43-49 și 52 din regulamentul menționat și a operațiunilor reglementate de măsurile prevăzute la articolele 21, 24, 28, 29 și 30 din regulamentul menționat sau o finanțare națională suplimentară, în conformitate cu articolul 89 din regulamentul menționat, în favoarea măsurilor prevăzute la articolele 25, 27, 43-49 și 52 din regulamentul menționat și a operațiunilor reglementate de măsurile prevăzute la articolele 21, 24, 28, 29 și 30 din regulamentul menționat, care nu intră în sfera de aplicare a articolului 36 din tratat, decât în cazul în care aceste ajutoare de stat sunt identificate conform punctului 9.B din anexa II la prezentul regulament.”
2.
La articolul 63, alineatul (8) se înlocuiește cu următorul text:
„(8) În cazuri de forță majoră sau de împrejurări excepționale și, în special, de funcționare defectuoasă a sistemului sau de probleme care afectează continuitatea conexiunii, statul membru în cauză poate transmite documentele Comisiei în formă imprimată sau prin alte mijloace electronice adecvate. În acest caz, este necesar acordul oficial prealabil al Comisiei.
Imediat după încetarea cazului de forță majoră sau de împrejurare excepțională care împiedică utilizarea sistemului, statul membru introduce în sistem documentele în cauză. În acest caz, data expedierii se consideră a fi data la care se transmit documentele în formă imprimată sau prin alte mijloace electronice adecvate.”
3.
Anexele II, V și VI se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 2008.